BROJ: 711-I-418-P-327-18/19-08-18

Zagreb, 21. prosinca 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave sukoba interesa dužnosnika Luciana Vukelića, ravnatelja Hrvatskog zavoda za zdravstveno osiguranje,** na 32. sjednici, održanoj 21. prosinca 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Luciana Vukelića, ravnatelja Hrvatskog zavoda za zdravstveno osiguranje, vezno uz okolnost donošenja Odluke o nastavku radnog odnosa nakon isteka mandata Leu Šunjiću, neće se pokrenuti, s obzirom da iz prikupljenih podataka i dokumentacije ne proizlazi da je u postupanju dužnosnika došlo do mogućeg počinjenja povrede odredbi ZSSI-a jer je utvrđeno da je dužnosniku Leu Šunjiću mandat istekao 18. lipnja 2018.g.**

Obrazloženje

Protiv dužnosnika Luciana Vukelića, ravnatelja Hrvatskog zavoda za zdravstveno osiguranje ( u daljnjem tekstu: HZZO), podnesene su 19. listopada 2018. i 25. listopada 2018. neanonimne prijave mogućeg sukoba interesa, koje su u knjizi ulazne pošte Povjerenstva zaprimljene pod brojem : 711-U-3008-P-327/18-01-4 i brojem: 711-U-3050-P-327/18-02-4 te dopuna prijavi od 19. listopada 2018, od 7. prosinca 2018., koja je u knjizi ulazne pošte Povjerenstva zaprimljena pod brojem: 711-U-3526-P-327/18-07-4, a povodom kojih se vodi predmet P-327/18.

U predmetnim prijavama u bitnom se navodi da je dužnosnik donio nezakonitu odluku o nastavku radnog odnosa pomoćniku ravnatelja HZZO-a, iako se radilo o državnom dužnosniku kojega je trebala razriješiti Vlada Republike Hrvatske, a tek onda je postojala mogućnost povratka na radno mjesto koje je obavljao prije imenovanja odnosno na pravo „dužnosničkih 6+6“. U dopuni prijave navodi se da je Vlada Republike Hrvatske u jednom drugom slučaju razrješenja dužnosnika HZZO-a donijela akt o razrješenju radi isteka mandata, čime se odluka o nastavku radnog odnosa, bez prethodnog razrješenja od strane Vlade Republike Hrvatske, a zbog navodnog isteka mandata „u cijelosti kompromitira“.

Nadalje, u prijavi se iznosi da dužnosnik Lucian Vukelić nije htio, u svojstvu ovlaštene osobe HZZO-a, potpisati zahtjev dužnosnika Lea Šunjića za otvaranjem korisničkog računa kod Povjerenstva za odlučivanje o sukobu interesa, unatoč tome što mu je isti zahtjev dostavljen na potpis, čime je onemogućio navedenog drugog dužnosnika da ispuni zakonsku obvezu podnošenja izvješća o imovinskom stanju dužnosnika.

Člankom 3. stavkom 1. podstavkom 31. ZSSI-a propisano je da su ravnatelj, zamjenik ravnatelja i pomoćnici Hrvatskog zavoda za zdravstveno osiguranje dužnosnici u smislu odredbi navedenog Zakona. Uvidom u Registar dužnosnika utvrđeno je da Lucian Vukelić obnaša dužnost ravnatelja Hrvatskog zavoda za zdravstveno osiguranje od dana 15. ožujka 2018. Stoga je Lucian Vukelić povodom obnašanja navedene dužnosti, dužan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Sukladno stavku 4. istog članka Zakona, podnositelju prijave jamči se zaštita anonimnosti.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Povjerenstvo je, radi provjere osnovanosti i vjerodostojnosti navoda prijave izvršilo uvid u dokumentaciju dostavljenu u prilogu prijave, relevantne zakonske i podzakonske propise i druge akte te dopisom od 30. listopada 2018. zatražilo očitovanje Vlade Republike Hrvatske i Ministarstva zdravstva.

Člankom 113. stavkom 2. Zakona o obveznom zdravstvenom osiguranju („Narodne novine“, broj 80/13, 137/13, u daljnjem tekstu: ZOZO) propisano je da pomoćnike ravnatelja imenuje i razrješuje Vlada Republike Hrvatske na prijedlog ravnatelja Zavoda.“ Nadalje, člankom 47. stavkom 3. Statuta HZZO-a („Narodne novine“, broj 18/09, 33/10, 8/11, 18/13, 1/14, 83/15, u daljnjem tekstu: Statut) propisano je da se pomoćnici ravnatelja Zavoda imenuju na vrijeme od četiri godine.

Povjerenstvo je izvršilo uvid u Ugovor o radu na neodređeno vrijeme kojim se zasniva radni odnos između HZZO-a i Lea Šunjića za obavljanje poslova radnog mjesta viši inspektor za ekonomske poslove, KLASA: 112-02/13-01, URBROJ: 338-01-24-13 od 11. prosinca 2013. Rješenje Vlade Republike Hrvatske o imenovanju Lea Šunjića pomoćnikom ravnatelja HZZO, za dobrovoljno zdravstveno osiguranje, KLASA: 080-02/14-1/173, URBROJ: 5030115/1-14-02 od 18. lipnja 2014., Dodatak ugovoru o radu na neodređeno vrijeme, KLASA: 112-02/13-01/2400, URBROJ : 338-01-24-14-2 od 30 lipnja 2014., Odluku o nastavku radnog odnosa nakon isteka mandata, KLASA: 112-02718-01/190, URBROJ: 338-01-02-18-01 od 4. rujna 2018.

Povjerenstvo je 22. studenoga 2018. zaprimilo dopis Vlade Republike Hrvatske, KLASA: 022-03/18-25/35, URBROJ: 50301-15/07-18-02 od 20. studenoga 2018. u kojem je navedeno da je Ministarstvo zdravstva, povodom prijedloga ravnatelja HZZO-a, aktom KLASA: 112-01/17-01/07, URBROJ: 534-01/8-18-5 od 18. lipnja 2018., dostavilo Vladi prijedlog za razrješenje Lea Šunjića dužnosti pomoćnika ravnatelja HZZO-a radi isteka mandata. U dopisu Vlade se dalje navodi da o navedenom prijedlogu Vlada nije odlučivala, jer je imenovanom dužnost pomoćnika ravnatelja prestala istekom četverogodišnjeg razdoblja na koje je imenovan, a eventualni formalni akt Vlade o toj činjenici imao bi isključivo deklaratorni karakter. U prilogu dopisa Vlada Republike Hrvatske dostavila je:

- dopis HZZO-a potpisan od strane ravnatelja Luciana Vukelića, upućen Ministarstvu zdravstva, KLASA: 080-02/18-01/03, URBROJ: 338-01-02-18-01 od 18. lipnja 2018., a kojim se predlaže da se Vladi Republike Hrvatske uputi prijedlog za razrješenje pomoćnika ravnatelja Lea Šunjića, pomoćnikom ravnatelja HZZO-a za dobrovoljno zdravstveno osiguranje i prijedlog za imenovanje Morane Krušarovski, pomoćnicom ravnatelja HZZO-a za dobrovoljno zdravstveno osiguranje i

- dopis Ministarstva zdravstva upućen Vladi Republike Hrvatske, KLASA: 112-01/17-01/07, URBROJ: 534-01/8-18-5 od 18. lipnja 2018., a kojim se dostavlja prijedlog rješenja o razrješenju pomoćnika ravnatelja HZZO-a za dobrovoljno zdravstveno osiguranje i imenovanju pomoćnice ravnatelja HZZO-a, a koji prijedlog je upućen od strane ravnatelja HZZO-a.

Povjerenstvo je utvrdilo da je Leo Šunjić, na temelju navedenog rješenja Vlade Republike Hrvatske, 18. lipnja 2014.g. stupio na dužnost pomoćnikom ravnatelja HZZO-a, za dobrovoljno zdravstveno osiguranje, koja činjenica je bila upisana u Registru dužnosnika. Napominje se da upis u Registar dužnosnika pri Povjerenstvu nije konstitutivan za stjecanje ili prestanak dužnosničkog statusa odnosno za stupanje na dužnost i prestanak obnašanja dužnosti.

Na temelju navoda iz dopisa Vlade Republike Hrvatske, Povjerenstvo je utvrdilo da je dužnosniku Leu Šunjiću prestao mandat pomoćnika ravnatelja HZZO-a dana 18. lipnja 2018., što je bio temelj za upis prestanka obnašanja dužnosti u Registru dužnosnika. Nadalje, utvrđeno je da je mandat pomoćnika ravnatelja četiri godine, a što je propisano citiranom odredbom Statuta HZZO-a, te utvrđeno člankom 2. Dodatka ugovora o radu na neodređeno vrijeme. Povjerenstvo je također utvrdilo da je dužnosnik Lucian Vukelić postupio sukladno članku 113. stavku 2. ZOZO- a uputivši prijedlog za razrješenje Lea Šunjića nadležnom ministarstvu čime je u cijelosti izvršio svoju obvezu.

Nastavno na navode u prijavi koji se odnose na nepotpisivanje od strane dužnosnika Luciana Vukelića ovjere Zahtjeva dužnosnika Lea Šunjića za otvaranjem korisničkog računa kod Povjerenstva, a čiju je ovjeru dužnosnik Leo Šunjić tražio u cilju podnošenja izvješća o imovinskom stanju, Povjerenstvo napominje da je na mrežnim stranicama Povjerenstva [*www.sukobinteresa.hr*](http://www.sukobinteresa.hr) u uputama dužnosnika vezano uz otvaranje korisničkog računa pod napomenom naznačeno da ukoliko je dužnosniku prestao mandat, ovjera od strane pravne osobe u kojoj je obnašao dužnost nije potrebna. Kako je Leu Šunjiću mandat pomoćnika ravnatelja HZZO-a istekao 18. lipnja 2018.g., ovjera HZZO-a i potpis ovlaštene osobe nisu bili potrebni povodom otvaranja korisničkog računa.

Nadalje, Povjerenstvo ističe da nije nadležno za rješavanje pitanja koja ulaze u sferu mogućih sporova iz mjerodavnog radnog ili službeničkog zakonodavstva ili pitanja eventualnog odbijanja zahtjeva za ostvarenjem prava sukladno Zakonu o obvezama i pravima državnih dužnosnika, kao niti obavljati nadzor nad zakonitošću akata koje donosi dužnosnik pri obavljanju funkcije ravnatelja HZZO-a.

Povjerenstvo zaključuje da iz navoda sadržanih u podnesenoj prijavi, kao niti iz podataka i dokumentacije prikupljenih radi ocjene njezine osnovanosti i vjerodostojnosti, nije utvrđeno da je dužnosnik bio u sukoba interesa odnosno da je povrijedio druge odredbe .ZSSI-a

Stoga je Povjerenstvo, na temelju članka 39. stavka 1. ZSSI-a, donijelo odluku kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Lucian Vukelić, elektroničkom dostavom
2. Na znanje – prijavitelju putem elektroničke pošte
3. Objava na internetskoj stranici Povjerenstva
4. Pismohrana